## Program majstorskog ispita za zanimanje - majstor alatničar

### NN 102/1995 (14.12.1995.), Program majstorskog ispita za zanimanje - majstor alatničar

Temeljem članka 52. stavka 2. Zakona o obrtu ("Narodne novine"
br. 77/93), po prethodno pribavljenom mišljenju Hrvatske obrtničke komore,
ministar gospodarstva donosi:

## PROGRAM

### MAJSTORSKOG ISPITA ZA ZANIMANJE - MAJSTOR ALATNIČAR

I.

Majstorski ispit sastoji se od zajedničkog dijela koji obuhvaća potrebita
znanja neophodna za bavljenje obrtom i poduzetništvom i posebnog dijela
koji se odnosi na svako zanimanje posebno.

II.

Na zajedničkom ispitu, ispitna pitanja formuliraju se iz slijedećih
ispitnih područja:

1. Gospodarstvo i pravni propisi

2. Osnove podučavanja naučnika

III.

Područje gospodarstva obuhvaća slijedeće programske cjeline:

a) Osnovna pitanja osnivanja obrta, naročito analiza tržišta i mjesta,
pravni oblik, veličina obrta;

b) Organizacija obrtničke radionice, naročito priprema rada i odvijanje
posla, upotreba materijala i skladište, oblici racionaliziranja, uprava,
utjecaja automatizacije na organizaciju rada u obrtu ;

c) Organizacija osoblja, popunjavanje radnih mjesta, pitanja rukovođenja
i društvena klima u obrtničkoj radionici;

d) Ekonomski/rentabilni zadaci u obrtničkoj radionici naročito kupnja,
proizvodnja, reparaturne usluge, usluge, trgovačka djelatnost, prodaja,
reklama, servisna služba, međuobrtnička suradnja, naročito zadrugarstvo;

e) Financijsko ekonomska osnovna pitanja, naročito obrtnička financijska
ekonomija i njezine funkcije, financijsko planiranje, platni i kreditni
promet, vrste financiranja, štedno-kreditne zadruge i druge mjere za unapređenje
obrta;

f) Mjere za unapređenje obrta, naročito stručno savjetovanje, poduka
izvan obrtničke radionice i usavršavanje;

g) Knjigovodstvo i bilanca, naročito knjigovodstvo, imovinski pregled,
inventura, procjena kao i račun dobitka i gubitka, vođenje knjiga i centralna
obrada podataka u obrtništvu;

h) Obračun troškova, posebno iskazivanje pojedinačnih troškova, ukupnih
troškova kao i kalkulativnih troškova u kalkulativnoj marži, kalkulativne
šeme, prethodna i naknadna kalkulacija ;

i) Rentabilno iskorištenje knjigovodstva, završnog obračuna i obračuna
troškova, računa karakterističnih vrijednosti, naročito obračuna likvidnosti,
obračuna za pokriće investicija, usporedbe ekonomskih pokazatelja.

IV.

Područje pravnih propisa obuhvaća slijedeće programske cjeline:

- obavljanje obrta (stjecanje uvjeta, otvaranje obrta, poslovanje obrta,
prestanak obrta),

- obrazovanje i osposobljavanje za bavljenje obrtom,

- organiziranost obrta,

- građansko pravo, pravo opomena i prinudnog izvršnog postupka,

- trgovačka društva,

- pravo na rad, naročito pravo na radni ugovor, statut poduzeća, tarifni
pravilnik, radno vrijeme i godišnji odmor, zaštitu na radu i pravni postupak
pred sudom za radne sporove(Zakon o radu),

- pravo na socijalno i privatno osiguranje, naročito pravo na zdravstveno,
penziono, pravo na osiguranje u slučaju nesreće, pravo na osiguranje života,
stvari, osiguranje od odgovornosti, starosnu penziju samostalnih obrtnika,

- pravo na stvaranje imovine,

- porezni sustav

vrste poreza, naročito porez na promet, poslovni porez, porez na dohodak,
porez na dobit, porez na dodanu vrijednost, porez na plaće, porez na imovinu,
nasljedstvo i poklone ;

porezni postupak, naročito termini oporezivanja, postupak za utvrđivanje
vjerodostojnosti porezne prijave, odgoda plaćanja poreza, oslobađanje od
poreza i korištenje pravnih sredstava;

- obrt u privredi i društvu, razvoj, izgradnja i zadaci obrtničke-komore,
gospodarske komore, udruženja cehovske organizacije,

- pravne osnove za stručno obrazovanje,

- bitne odredbe sustava koje se odnose na obrazovanje, zakona o stručnom
obrazovanju i zakona o obrtu, pravni odnosi između učenika i poslodavaca,
ugovor o naukovanju.

V.

Iz područja osnova podučavanja naučnika ispitanik mora pokazati znanje
iz slijedećih područja:

1. Osnovna pitanja stručnog obrazovanja (zadaci i ciljevi ovog obrazovanja,
ravnopravnost šansi, mobilnost i uspon, veza obrazovanja i tržišta), stručne
škole i obrtničke radionice kao mjesta stručnog obrazovanja, zadaci i odgovornost
stručnog učitelja.

2. Planiranje i provođenje obrazovanja (sadržaj obrazovanja, ciljevi
i zadaci, okvirni planovi i programi, ispitni zahtjevi...

Izvedbeni i operativni programi, uvjeti za realizaciju nastave, utvrđivanje
obrazovnog plana obrtničke radionice...

3. Suradnja obrtnička radionica - škola (nastavni postupci, sredstva
i pomagala, metode poučavanja, ocjenjivanje i vrednovanje, timski rad).

4. Mladi u obrazovanju

(potreba i značenje stručnog obrazovanja za mladu generaciju, tipične
razvojne pojave i način ponašanja u mladenačkoj dobi, motivacija kao faktor
napredovanja, grupnopsihološki način ponašanja, utjecaj okoline, socijalno
i praktično ponašanje mladih, odgojne teškoće, psihološka pomoć mladima,
zdravstvena zaštita, zaštita od nesreća na radu.

VI.

Okvirni sadržaji programskih cjelina navedeni u poglavljima III., IV.
i V. osnova su za oblikovanje ispitnih pitanja na majstorskim ispitima.

VII.

Posebni dio ispita obuhvaća praktična i teoretska stručna znanja neophodna
za samostalno obavljanje obrta u određenom zanimanju i to za zanimanja
objavljena u "Popisu vezanih obrta i zanimanja" označena u rubrici
"Šifra, naziv zanimanja i stupanj stručne spreme" brojem 2. (Pravilnik
o vezanim i povlaštenim obrtima "Narodne novine" br. 31 od 9.
svibnja 1995. g).

VIII.

Programske cjeline stručno-teoretskog i praktičnog dijela ispita za
navedena zanimanja obuhvaćaju:

a) praktični dio ispita

b) neophodna stručno teoretska zanimanja za vješto obavljanje poslova
primjerenih obrtu.

IX.

Ispitni sadržaj za majstorski ispit za zanimanje majstor alatničar,
koje je u skladu s Pravilnikom o vezanim i povlaštenim obrtima ("Narodne
novine" br. 31/95) označeno šifrom 72220, je:

MAJSTOR ALATNIČAR

I .Područje rada

- ispitivanje, mjerenje i kontrola dijelova (elemenata) i sklopova,

- montiranje elemenata i sklopova,

- ugradnja i ispitivanje hidrauličnih i pneumatskih sistema upravljanja,

- programiranje numerički upravljanih alatnih strojeva,

- obrada izratka povezivanjem različitih postupaka obrada, skidanjem
strugotine,

- demontiranje i montiranje raznih alata, raznih strojeva (strojeva
za rezanje) i pomoćnih sprava,

- izrada ručnih i strojnih raznih alata, raznih sprava ili instrumenata,

- ispitivanje i podešavanje funkcije i stavljanje u pogon alata strojeva
i alata.

II. Sadržaj ispita

1. Praktični dio ispita

Na praktičnom dijelu majstorskog ispita, ispitanik izrađuje, montira
i ispituje jedan ili više elemenata (izratka) ili sklopova, koji su obuhvaćeni
područjem rada majstora alatničara.

Praktična izrada i montaža sastoji se od:

- utvrđivanja najpovoljnijeg tehnološkog postupka rada,

- raščlambe tehnološkog postupka rada,

- izrade alata i pribora,

- izbora režima rada i izračunavanja vremena obrade i montaže,

- samostalne izrade i međufazne kontrole,

- predočavanja izvedenog rada na obrascima radničke tehničke dokumentacije,

- ispitivanja i podešavanja funkcija i stavljanja u pogon alata, uređaja
i strojeva,

Pri izradi praktičnog dijela ispita, ispitanik se mora pridržavati propisanih
mjera zaštite pri radu i zaštite okoliša, te ostalih uvjeta koje mu odredi
ispitna komisija.

2. Sadržaji majstorskog ispita neophodni za vješto obavljanje poslova
primjerenih obrtu.

2.1. Materijali

- tehnički materijali,

- svojstva metala i njihova ispitivanja u alatničarstvu,

- svojstva i primjena sirovina i pomoćnih materijala u alatničarstvu,

- željezo i njegove legure,

- obojeni metali i njegove legure,

- ostali materijali upotrebljavani u alatničarstvu,

- ispitivanje tehničkih materijala (ispitivanje mehaničkih, tehnoloških,
fizikalnih i kemijskih svojstava materijala),

- standardi oblika i dimenzije poluproizvoda,

- izbor metalnih materijala u alatničarstvu sa stajališta funkcije,

- izbor plastičnih materijala u alatničarstvu sa stajališta funkcije,

- ekonomičnost u primjeni termoplasta za strojne elemente,

- izbor tehničkih materijala sa stajališta obrade odvajanjem materijala
i montaže,

- otpad tehničkih materijala i zaštita okoline,

- izbor materijala prema standardima i tablicama

2.2. Konstrukcija alata i naprava

- elementi konstruiranja,

- konstruiranje alata i naprava,

- sustav označavanja (simboli za označavanje alata i naprava, simboli
sredstava za prijenos snage),

- postupci konstruiranja elemenata i mehanizama,

- postupci konstruiranja uređaja za stezanje.

2. 3. Tehnologija obrade i montaže

- organiziranje procesa rada u alatničarskoj radionici, struktura i
organizacija zanatske radionice,

- planiranje izrade, raspoređivanje poslova, analiza i praćenje operativnog
plana,

- optimalizacija primijenjenog tehnološkog procesa,

- gospodarsko određivanje vremena izrade, izvršenje normi i njihova
realnost,

- proces montaže i demontaže, prema tehničkim podacima, elemenata i
sklopova,

- proces izrade i ispitivanja hidrauličkih i mehaničkih upravljanja,

- proces obrade alata u maloserijskoj i pojedinačnoj proizvodnji,

- proces obilježavanja i označavanja materijala,

- proces održavanja strojeva i sistema,

- proces lemljenja, zavarivanja i spajanja u maloserijskoj i pojedinačnoj
proizvodnji,

- proces montaže elemenata i sklopova,

- proces izrade i ispitivanja funkcije hidrauličnih i mehaničkih upravljanja,

- ispitivanje funkcije električnih komponenti u hidrauličkim, pneumatičkim
i mehaničkim sistemima.

2.4. Strojevi i uređaji

- poznavanje osnovne građe i funkcije strojeva i uređaja,

- poznavanje elemenata strojeva posebne namjene, radna vretena, prijenosnici,
prihvatni elementi, uređaji za kopiranje,

- poznavanje prigona: električni prigoni, prigoni sa zupčanicima i hidraulični
prigoni,

- konvencionalni strojevi posebne namjene,

- numerički (brojčano) upravljani strojevi,

- električni i elektronski elementi u radnom procesu,

- održavanje strojeva i uređaja,

- zaštitne mjere pri radu i održavanje strojeva i uređaja.

Klasa:311-01/95-01/523

Ucbroj : 526-01-95-38

Zagreb, 27. studenoga 1995.

Ministar

Davor Štern, dipl. ing., v. r.

Ostalo, NN 102/1995-1718